Hidasnémeti

Hidasnémeti község Borsod-Abaúj-Zemplén vármegyében, a Gönci járásban.

Fekvése 
A Hernád völgyében fekszik, a folyó jobb parti oldalán, a szlovák határ közvetlen közelében, a megyeszékhely Miskolctól körülbelül 60 kilométerre északkeletre.

A közvetlenül határos települések: észak felől Tornyosnémeti (3 kilométerre), délkelet felől Gönc (5 kilométerre), délnyugat felől Hernádszurdok (2 kilométerre), nyugat felől pedig Hernádpetri (légvonalban 5, közúton több mint 15 kilométerre). Északnyugat felől a már Szlovákiához tartozó Felsőlánc (Vyšný Lánec), Hím (Chym) és Perény (Perín) településekkel határos.

Megközelítése 
Két legfontosabb közúti megközelítési útvonala a 3-as főút – mely keresztülhalad a központján is – és az M30-as autópálya – mely pár száz méterrel elkerüli a lakott területeit, északnyugati irányból. [A 3-as főút itteni szakasza egy időben mellékútként számozódott, s mint ilyen, a 3050-es útszámot viselte.] Gönccel, illetve azon keresztül Telkibányával és Pálházával a 3708-as út köti össze.

A hazai vasútvonalak közül a  és a , valamint a nemzetközi Kassa–Hidasnémeti-vasútvonal érinti, melyeknek egy közös állomásuk van itt. Hidasnémeti vasútállomás a belterület északi részén helyezkedik el – létesítményeinek egy kis részével már Tornyosnémeti területére átnyúlva –, közúti elérését a 3-as főútból kiágazó 26 322-es számú mellékút (Vasút utca) biztosítja. A vasútnak ez az országhatár átlépése előtti utolsó magyarországi állomása.

Története 
Német(i) (Alnémeti) Árpád-kori település. A honfoglalás után az Aba nemzetségé volt. Nevét az ismert okleveles források közül a Váradi regestrum említette először, 1219-ben, Olnemet formában. A település feltehetőleg a 12. században jött létre, kilenc másik környékbeli faluval együtt német telepesek alapították.

A 13. században a Hernád mentén 3 Németi nevű falu is létezett: Al-, Fel- és Középnémet nevű telepesfalu állt a környéken, ezek egyike, Alnémeti egyike volt annak a 10 királynéi német telepesfalunak, amelyeket a vizsolyi ispánság fogott össze.

A három említett, Németi nevű települést még a király adta Menne dajkának, a szász István fia Mihály feleségének, aki IV. Lászlót és testvérét Máriát szoptatta.

1299-ben Mihály ispán és fia István, valamint György budai polgár a 3 Németi falun megosztozott; Fel- és Középnémeti keleti fele Mihályéké, nyugati fele Györgyé lett. Alnémetit pedig az új telepesek jövetele miatt közösen használták.

A 16. századig Alnémeti néven szerepel, ekkortól kezdik Hidasnémeti néven említeni, utalva a Hernád folyón átívelő hídra, ami fontos vámszedő hely volt. Ebből a faluból származik a Ferdinandy család, pl: Ferdinandy György 21. századi író, Ferdinandy Gyula és Ferdinandy Gejza is.

Fényes Elek Magyarország geographiai szótára (1851) szerint: Hidas-Németi, magyar falu, Abauj vgyében, a Hernád jobb partján, Kassához délre 3 mfdnyire, 400 rom. kath., 21 g. kath., 4 evang., 83 ref., 69 zsidó lak. Van itt postahivatal, több korcsma, híd- és vám-szedés a Hernád vizén. A Kassáról jövő országut itt kétfelé válik, s egyik Pestnek, másik a Hegyaljának tart. F. u. Szentimrey, Lánczy, Fáy, Ferdinandi, Kornis, Bónis stb. családok.

Közélete

Polgármesterei
 1990–1994: Makó István (független)
 1994–1998: Becse Csaba (független)
 1998–2002: Becse Csaba (független)
 2002–2006: Becse Csaba (független)
 2006–2010: Becse Csaba (független)
 2010–2014: Becse Csaba (független)
 2014–2019: Becse Csaba (független)
 2019-től: Becse Csaba (független)

Népesség 
A település népességének változása:

2001-ben a település lakosságának 98%-a magyar, 2%-a cigány nemzetiségűnek vallotta magát.

A 2011-es népszámlálás során a lakosok 83,6%-a magyarnak, 12,4% cigánynak, 4,8% szlováknak mondta magát (16,1% nem válaszolt; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 39,2%, református 24%, görögkatolikus 7,8%, felekezeten kívüli 4,8% (24,1% nem válaszolt).

Sportélete 
A Hidasnémeti Vasutas Sport Clubot (Hidasnémeti VSC, HVSC) 1949-ben alapították.

Források 
 Györffy György: Abaújvármegye.

Jegyzetek

További információk 
 Hidasnémeti honlapja

Borsod-Abaúj-Zemplén megye települései
Magyar labdarúgócsapatok
1949-ben alapított labdarúgócsapatok
Abaúj-Torna vármegye települései